Burjassot aconsegueix una ajuda de 2’7 milions d’euros per a la rehabilitació del barri de Pintor Goya
2025-07-24

L’Ajuntament de Burjassot sol·licitava, el mes de juny passat, les Ajudes a les Actuacions de Rehabilitació a nivell de Barri, emmarcades en el Pla de Recuperació, Transformació i Resiliència 2021-2026 (PRTR 2022) , per a la rehabilitació del Barri Pintor Goya (finques grogues situades enfront de l’aparcament de Les Palmeres).

Recentment, la Direcció General d’Habitatge i Regeneració Urbana ha fet pública, mitjançant la resolució publicada en el Diari Oficial de la Generalitat Valenciana de 2 de desembre de 2022, l’adjudicació d’aquestes ajudes i, en el cas de Burjassot, se li han atorgat 2.743.703,69€ que es destinaran a la millora o rehabilitació energètica dels edificis assenyalats, juntament amb una millora de l’entorn físic del barri, concretament, amb la seua conversió en zona de vianants.

L’alcalde de Burjassot, Rafa García, al costat del regidor de Serveis Municipals, Manuel Pérez Menero, va informar ahir de la concessió de l’ajuda i, a més, va avançar a les veïnes i els veïns presents en el ple que l’Ajuntament “aportarà un milió d’euros per al desenvolupament de les millores pensant sempre que el cost per a les veïnes i els veïns afectats per les mateixes siga el mínim”, en paraules del màxim representant municipal.

L’ajuda concedida haurà d’emprar-se per a la millora de la impermeabilització dels edificis, la instal·lació de plaques solars o el canvi de finestres, entre altres. A més, amb la subvenció concedida, també es realitzarà la millora de l’entorn físic del barri; millora que suposarà la conversió en zona de vianants de la zona i que serà consensuada amb el veïnat, tal com es va comprometre el màxim representant municipal, en el moment en el qual es coneguen els projectes que s’elaboraran per a aquest fi.